ร้านแลกเงินเข้ม ทำบัญชีมาตรฐาน
สมาคมแลกเปลี่ยนยกระดับมาตรฐานบัญชี รับมือไอเอ็มเอฟตรวจเข้มป้องกันแหล่งฟอกเงินก่อการร้าย
28 มี.ค. 2559

สมาคมแลกเปลี่ยนยกระดับมาตรฐานบัญชี รับมือไอเอ็มเอฟตรวจเข้มป้องกันแหล่งฟอกเงินก่อการร้าย 
น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ เปิดเผยว่า สมาคมมีนโยบายจะยกระดับสมาชิกร้านแลกเปลี่ยนเงินตราที่เป็นรายย่อยให้เป็นมาตรฐานสากล โดยได้พัฒนาโปรแกรมซอฟต์แวร์ระบบบัญชีธุรกิจแลกเปลี่ยนเงินตรา เพื่อให้สมาชิกนำไปใช้ประโยชน์ รวมทั้งสนับสนุนให้สมาชิกจัดทำบัญชีเดียวตามนโยบายของภาครัฐบาล
“ซอฟต์แวร์บัญชีที่สมาคมจัดทำนั้น ทำให้ร้านค้าแลกเปลี่ยนเงินตราต่างประเทศปฏิบัติได้ถูกต้อง สามารถตรวจสอบได้ทุกขั้นตอน ทั้งการตรวจสอบตามกฎระเบียบของธนาคารแห่งประเทศไทย (ธปท.) และสำนักงานป้องกันและปราบปรามการฟอกเงิน (ปปง.) ที่จะต้องให้ร้านแลกเปลี่ยนเงินตรารู้จักตัวตนลูกค้า และส่งรายงานธุรกรรมการเงินที่ต้องสงสัย” น.ส.ชนาพร กล่าว
นอกจากนี้ สมาคมได้ประชุมสมาชิกเพื่อเตรียมความพร้อม เพราะเป็นปีแรกที่กองทุนการเงินระหว่างประเทศ (ไอเอ็มเอฟ) จะมาตรวจร้านแลกเปลี่ยนเงินตราต่างประเทศ เพื่อประเมินว่ามีการปฏิบัติตามมาตรฐานสากลหรือไม่ รวมถึงการประเมินตนเองด้านการป้องกันและปราบปรามการฟอกเงินและการสนับสนุนทางการเงินแก่ผู้ก่อการร้ายของประเทศไทย หรือ NRA (National Risk Assessment)
สำหรับธุรกิจการซื้อขายเงินตราต่างประเทศปีนี้มีแนวโน้มขยายตัวมากขึ้น ตามการท่องเที่ยวที่เพิ่มขึ้น โดยเฉพาะโลว์คอสต์แอร์ไลน์ ที่เพิ่มทั้งคนไทยไปเที่ยวต่างประเทศและนักท่องเที่ยวต่างประเทศเข้ามาในไทยมากขึ้น ประกอบกับการเปิดประชาคมเศรษฐกิจอาเซียน (เออีซี) และการค้าชายแดน ทำให้เพิ่มโอกาสในการทำธุรกิจแลกเปลี่ยนเงินตราต่างประเทศ แต่ก็มีการแข่งขันกันสูง รวมทั้งอัตราแลกเปลี่ยนมีความผันผวนสูง ส่งผลให้ผู้ประกอบการขาดทุนได้